text: Sankt Ansgar Kirke
  
  publiceret: 2023-08-15 14:49:37+02:00
  Sankt Ansgar Kirke er en kirke i Bramming Sogn, som ligger på et fladt terræn lidt nordvest for centrum i Bramming by.
  Kirkegården strækker sig fra kirken mod nordøst og er udvidet flere gange. Nordøst for kirken ligger et ligkapel fra 1965-1966. Hovedindgangen til kirkegården er en port umiddelbart sydvest for kirken.
  Kirken er opført i 1914-1915 efter tegning af arkitekten Harald Lønborg-Jensen (1871-1948). Kirken, som er bygget af hvidkalkede mursten, består af et kor, et skib og et tårn med våbenhus ved sydsiden, en tilbygning (tidligere ligkapel) ved skibets nordside samt to små tilbygninger i hjørnerne mellem koret og skibet. Kirkens arkitektur udviser træk, der er typiske for dens opførelsestid, idet den inkorporerer forskellige velkendte elementer fra middelalderens kirkebyggeri. Den kan sammenlignes med flere af arkitektens øvrige projekter i området. Især er der en sammenhæng med ombygningen af kirken i Hejnsvig, hvor både skibet og tårnet er udformet på en måde, der ligner meget det, man ser i Sankt Ansgar Kirke.
  Indvendigt er kirken også i høj grad præget af sin middelalderlige inspiration med sine hvælvede lofter og hvidkalkede vægge.
  Inventaret stammer primært fra kirkens opførelse og er lavet efter tegning af kirkens arkitekt. Døbefonten i granit er suverænt kirkens ældste inventarstykke, da den har rødder i romansk tid, i det den dog blev kraftigt forandret i 1915. Over korbuen hænger et krucifiks, som blev nyfremstillet i renæssancestil. Altertavlen består af tre abstrakte malerier, som blev skabt af kunstneren Arne Haugen Sørensen i 2003.